和人伏日
作者：李復
朝代：宋

paragraphs: 太極剖元氣，五行均四時。
代謝密循環，母子相挈維。
土散無定位，金德乘火馳。
天刑發殺機，閉藏不敢施。
胚胎勢力弱，熾赫畏炎離。
聖人御陰陽，恐侵西極虧。
遇庚防畏禍，用晦將待時。
曠然達生理，燕息潛深思。
馬遷紀秦事，德公初置祠。
後世著令典，賜告休百司。
曲學雖拘忌，消長自可推。
歲星東方出，隠迹游天墀。
詼諧動漢帝，割肉蒙酒卮。